CELEX: 62000CJ0151
Traktatbrud
Direktiv 97/66/EF
Behandling af personoplysninger og beskyttelse af privatlivets fred inden for telesektoren
Manglende gennemførelse

Dommens præmisser
1 Ved stævning indleveret til Domstolens Justitskontor den 19. april 2000 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Den Franske Republik har tilsidesat sine forpligtelser i henhold til artikel 15 i Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren (EFT 1998 L 24, s. 1), idet den ikke inden for den fastsatte frist har iværksat og givet Kommissionen underretning om de nationale bestemmelser til gennemførelse af direktivets artikel 4, stk. 2, artikel 6, stk. 1, 3 og 4, artikel 7, artikel 8, stk. 2, 3, 4 og 6, artikel 11, stk. 2, og artikel 12.
2 Ifølge artikel 15, stk. 1, i direktiv 97/66 skal medlemsstaterne sætte de nødvendige love og administrative bestemmelser i kraft for at efterkomme direktivet senest den 24. oktober 1998 eller for at efterkomme direktivets artikel 5 senest den 24. oktober 2000. Endvidere skal medlemsstaterne efter samme artikels stk. 4 meddele Kommissionen teksten til de nationale retsforskrifter, som de udsteder på det område, der er omfattet af direktivet.
3 Da Kommissionen ikke havde modtaget nogen underretning fra den franske regering om foranstaltninger til gennemførelse af direktiv 97/66, opfordrede den derfor ved skrivelse af 3. februar 1999 den franske regering til inden for en frist på to måneder efter modtagelsen af denne skrivelse at fremsætte sine bemærkninger desangående.
4 Ved skrivelse af 12. april 1999 meddelte Frankrigs Faste Repræsentation ved Den Europæiske Union Kommissionen, at direktiv 97/66 allerede delvist var blevet gennemført i fransk ret. De franske myndigheder oplyste, at de artikler i direktiv 97/66, der endnu ikke var gennemført, ville blive gennemført ved et dekret om ændring af artikel D.98-1 i post- og telekommunikationsloven, der ville blive vedtaget inden for de første seks måneder af 1999. De franske myndigheder tilføjede, at artikel 12 i direktiv 97/66 ville blive gennemført samtidig med Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg (EFT L 144, s. 19), og at man var i gang med at undersøge, om det var nødvendigt at påberåbe sig bestemmelserne i artikel 3, stk. 3, i direktiv 97/66.
5 Da de bebudede foranstaltninger ikke blev truffet af den franske regering eller i al fald ikke meddelt Kommissionen, tilstillede denne den 23. juli 1999 Den Franske Republik en begrundet udtalelse, hvori Kommissionen opfordrede den til at gennemføre direktiv 97/66 fuldt ud inden for en frist på to måneder efter udtalelsens meddelelse. I et svar, der vedrørte flere traktatbrudsprocedurer, henviste de franske myndigheder den 22. oktober 1999 til de forskellige tiltag med henblik på gennemførelsen af direktiv 97/66.
6 Kommissionen modtog ikke andre oplysninger fra den franske regering, på grundlag af hvilke den kunne fastslå, at de foranstaltninger, der var nødvendige for at gennemføre direktiv 97/66, endeligt var blevet truffet og trådt i kraft, og har derfor anlagt nærværende sag.
7 Den franske regering har ikke bestridt, at den er forpligtet til i national ret at gennemføre bestemmelserne i direktiv 97/66, og har erkendt, at gennemførelsen af dette direktiv er blevet forsinket. Den har herved anført, at gennemførelsen af direktiv 97/66 nødvendiggør en ændring af post- og telekommunikationsloven, at de nødvendige skridt med henblik på gennemførelsen er blevet taget, og at denne vil være afsluttet meget hurtigt.
8 Gennemførelsen af direktiv 97/66 er således ikke sket inden for den i direktivet fastsatte frist, og Kommissionens påstande skal derfor tages til følge.
9 Det må derfor fastslås, at Den Franske Republik har tilsidesat sine forpligtelser i henhold til artikel 15 i direktiv 97/66, idet den ikke inden for den fastsatte frist har iværksat de nationale bestemmelser til gennemførelse af direktivets artikel 4, stk. 2, artikel 6, stk. 1, 3 og 4, artikel 7, artikel 8, stk. 2, 3, 4 og 6, artikel 11, stk. 2, og artikel 12.
Afgørelse om sagsomkostninger
Sagens omkostninger
10 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Franske Republik tilpligtes at betale sagens omkostninger, og Den Franske Republik har tabt sagen, bør det pålægges den at betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN (Fjerde Afdeling)
1) Den Franske Republik har tilsidesat sine forpligtelser i henhold til artikel 15 i Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren, idet den ikke inden for den fastsatte frist har iværksat de nationale bestemmelser til gennemførelse af direktivets artikel 4, stk. 2, artikel 6, stk. 1, 3 og 4, artikel 7, artikel 8, stk. 2, 3, 4 og 6, artikel 11, stk. 2, og artikel 12.
2) Den Franske Republik betaler sagens omkostninger.